钦定古今图书集成/理学汇编/学行典/第183卷 > 徐孝克
## 钦定古今图书集成/理学汇编/学行典/第183卷 > 徐孝克

按《陈书徐陵传》：“孝克，陵之第三弟也。少为《周易》，生有
口辩，能谈元理。既长，遍通五经，博览史籍，亦善属文，
而文不逮义。梁太清初，起家为太学博士。性至孝，遭
父忧，殆不胜丧，事所生母陈氏，尽就养之道。梁末，侯
景寇乱，京邑大饥，饿死者十八九。孝克养母，𫗴粥不
能给。妻东莞臧氏，领军将军臧盾之女也，甚有容色”，
孝克乃谓之曰：“今饥荒如此，供养交阙，欲嫁卿与富
人，望彼此俱济，于卿意如何？”臧氏弗之许也。时有孔
景行者，为侯景将，富于财。孝克密因媒者陈意，景行
多从左右，逼而迎之，臧涕泣而去。所得谷帛，悉以供
养。孝克又剃发为沙门，改名法整，兼乞食以充给焉。
臧氏亦深念旧恩，数私致馈饷，故不乏绝。后景行战
死，臧伺孝克于途中，累日乃见。谓孝克曰：“往日之事，
非为相负，今既得脱，当归供养。”孝克默然无答，于是
归俗，更为夫妻。后东游，居于钱塘之佳义里，与诸僧
讨论释典，遂通《三论》。每日二时讲，旦讲佛经，晚讲礼
传，道俗受业者数百人。天嘉中，除郯令，非其好也，寻
复去职。太建四年，征为秘书丞，不就。乃蔬食长斋，持
菩萨戒，昼夜讲诵《法华经》，高宗甚嘉其操行。六年，除
国子博士，迁通直散骑常侍，兼国子祭酒，寻为真。孝
克每侍宴，无所食啖，至席散，当其前膳羞损减，高宗
密记，以问中书舍人管斌，斌不能对。自是斌以意伺
之，见孝克取珍果内绅带中，斌当时莫识其意。后更
寻访，方知还以遗母。斌以实启，高宗嗟叹良久，乃敕
所司，自今宴享孝克前馔，并遣将还，以饷其母。时论
美之。至德中，皇太子入学释奠，百司陪列，孝克发《孝
经》题，后主诏皇太子北面致敬。祯明元年，入为都官
尚书。自晋以来，尚书官僚皆携家属居省。省在台城
内下舍门中，有阁道，东西跨路，通于朝堂。“其第一即
都官之省，西抵阁道。年代久远，多有鬼怪。每昏夜之
际，无故有声光，或见人著衣冠从井中出，须臾复没；
或门阁自然开闭。居省者多死亡。尚书周确卒于此
省。孝克代确，便即居之。经涉两载，妖变皆息，时人咸
以为贞正所致。”孝克性清素而好施惠，故不免饥寒。
后主敕以石头津税给之，孝克悉用设斋写经，随得
随尽。二年，为散骑常侍，侍东宫。陈亡，随例入关，家道
壁立。所生母患，欲粳米为粥，不能常办。母亡之后，孝
克遂常啖麦。有遗粳米者，孝克对而悲泣，终身不复
食之焉。开皇十年，长安疾疫。隋文帝闻其名行，召令
于尚书都堂讲《金刚般若经》。寻授国子博士。后侍东
宫，讲《礼传》。十九年，以疾卒，时年七十三。临终正坐念
佛，室内有非常异香气，邻里皆惊异之。子万载，仕至
晋安王功曹史，太子洗马。